Waterbronne se beskerming 'n prioriteit | Netwerk24
Waterbronne se beskerming 'n prioriteit
14 Maart 2017 06:02
Werkers besig om indringerplante met onkruiddoder te spuit. Foto:
Met die voortgesette droogte wat in die Wes-Kaap heers, is dit kritiek belangrik dat waterbronne beskerm word. Indringerplante bedreig die watersekuriteit, ekologiese funksionering en het 'n negatiewe impak op landbou, omdat dit die produktiewe gebruik van grond beïnvloed. Die impak van indringerplante op die ekonomie van Suid-Afrika beloop elke jaar miljarde rande en is die grootste bedreiging vir die land se biologiese diversiteit.
Om die negatiewe impak van indringerplante te verminder het die Weskus Distriksmunisipaliteit in vennootskap met Werk vir Water 'n projek in die Weskus van stapel gestuur. Hierdie projek, waarby 33 begunstigdes baat vind, fokus op die verwydering van indringerplante wat die area se natuurlike waterbronne bedreig. Die veldwerkers ontvang opleiding om verskeie metodes aan te wend om indringerplantegroei te beheer.
Die projek fokus op die verwydering en beheer van indringerplante op die oewers van die Bergrivier.
Volgens Charles Malherbe, Hoofom-gewingsbestuursbeampte by Weskus Distriksmunisipaliteit, is die projek 'n reuse-sukses.
"Die projek maak 'n positiewe bydrae tot die vermindering van indringerplantegroei, skep werksgeleenthede, verlaag die brandbare materiaal wat bydra tot beter beheer indien daar 'n brand sou ontstaan en maak ook 'n belangrike bydrae tot klimaatsverandering in die algemeen," het Malherbe gesê.